Vol stemboks in Mpumalanga gegrypFoto bloot ter illustrasie. (Foto: Megan Swart/Maroela Media) Die polisie in Calcutta, Mpumalanga, was laat Maandagaand verwoed op soek na ŉ boks vol stemme wat glo deur lede van die gemeenskap gesteel is. Lt.genl. Semakaleng Daphney Manamela, provinsiale kommissaris van die provinsie, sê twee polisiebeamptes en twee OVK-amptenare was om 23:50 op pad om stembokse uit die lokaal te verwyder, toe hulle deur lede van die gemeenskap voorgekeer is. “ŉ Groot groep gemeenskapslede het voor die hek van die gesluite lokaal saamgedrom en die owerhede ingewag,” sê Manamela. “Die owerhede se motors is deur die groep versper en in die proses is ŉ boks vol stemme, asook ŉ leë boks uit een van die motors gegryp.” ŉ Saak is by die polisie aanhangig gemaak en word steeds ondersoek. “Vier hooggeplaastes in die polisie ondersoek die saak om te verseker dat dit dringend aandag geniet,” sê sy. Dit is nog nie duidelik of die stemboks al teruggevind is nie. Onluste elders aangeteken Verskeie stempunte elders in dié provinsie is ook Maandag deur allerlei onluste ontwrig. Volgens Manamela het sowat 30 lede van die gemeenskap reeds om 07:00 in Piet Retief in die Gert Sibande-distriksmunisipaliteit betoog oor die verval van hul wyk. Die gemeenskap het onder meer bande in die pad gebrand wat daartoe gelei het dat die stembus later oopgemaak het as wat daar aanvanklik beplan is. Mense het ook in die vroeë oggendure in Masoyi in die Ehlanzeni-distriksmunisipaliteit betoog deur paaie met brandende bande te versper. Lede van dié gemeenskap het glo oor ŉ gebrek aan dienslewering en watertoevoer betoog. “Die polisie het egter vinnig opgetree en die situasie ontlont.” Luidens berigte was daar ŉ onderonsie tussen kiesers en OVK-owerhede in Ermelo omdat dié glo nie by die betrokke stemlokaal geregistreer was om te stem nie. Twee mans is later die dag by ŉ stembus in Delmas in hegtenis geneem nadat hulle met die pligte van OVK-owerhede ingemeng het. Dié mans was na bewering onder die invloed van alkohol. In dieselfde gebied het ŉ groep van sewe mans wat in ŉ politieke party se kleure geklee was, amok gemaak toe hulle lede van die gemeenskap probeer keer het om te stem. Hulle was ook onder die invloed van drank gewees. “Gelukkig het die polisie daarin geslaag om die moeilikheidmakers in bedwang te bring,” sê sy. Manamela het die aantal voorvalle veroordeel, maar die betrokke polisielede bedank vir hul professionele optrede deur die loop van die verkiesing.